Nobili ac circumspecto viro domino Erico Turonis militi sueque consorti Gunnild soror Katerina Johannis, abbatissa, ffrater Petrus Olaui, confessor generalis, totaque congregacio sororum et fratrum monasterii Vallisgracie cum salute in omnium saluatore, deuote oracionis obsequia et quidquid reuerencie poterimus et honoris. Quia mediante caritate, que vinculum perfectionis ab apostolo predicatur, menbra (!) singula, que in corpore sancte matris ecclesie sibi invicem conjunguntur et Christo, suo capiti, ad percipiendam per ipsum et in ipso graciarum spiritualium influentiam vniuntur, tanto libentius atque liberius summum caritatis inampliando fraternitatis consorcium dilatamus quanto ex huiusmodi participacione vberiores fructus et amorum lucra cognoscimus peruenire, et quamuis ex diuini precepti sanccione omnibus sumus obnoxii, specialiter tamen vobis, quorum exactam diligenciam in nostra nostrique monasterii promocione didicimus et experti sumus in omnibus oportunam, et ne tanquam ingrati videamur pro tantis auxilio et beneuolentia erga nos et nostrum monasterium exhibitis, vos tanquam speciales amicos in non solum nostram verumeciam in tocius ordinis nostri confraternitatem et consorcium deuote suscipimus, dantes vobis in vita et in morte omnium bonorum nostrum spiritualium ac eciam tocius ordinis nostri in xxviij necnon monasterii plenariam participacionem et communionem jn missis, vigiliis, oracionibus, ieiuniis, abstinentiis, disciplinis, jndulgenciis, psalteriis, rosariis ac in aliis quibuscumque virtutum exerciciis, que diuina clemencia per nos nostrosque successores ac totius ordinis nostri presentes et futuros operari dignabitur, adiicientes quoque vt, cum Domino Deo placuerit vos de huius seculi incolatu ad patriam reuocare nobisque obitus vester jntimatus fuerit, quod pro animabus vestris per nos et tocius ordinis nostri personas misse, vigilie et alie deuociones ac oracionum suffragia celebrentur et fiant sicuti pro nobismetipsis et aliis benefactoribus nostris precipuis sub perpetua memoria fieri consuetum est, jn quorum fidem et testimonium has litteras nostras patentes sigillis nostris decreuimus roborari. Datum Vallisgracie fferia 2:a post Egidii proxima sub anno Domini millesimo quingentesimo quarto.